Aliaksàndar Rihòravitx Lukaixenka, més conegut per la traducció del seu nom al rus, Aleksandr Grigórievitx Lukaixenko (Kopys, província de Vítsiebsk, 30 d'agost de 1954) és un polític bielorús que n'ha sigut president des de l'establiment del càrrec el 20 de juliol de 1994. Abans d'iniciar la seva carrera política, Lukaixenko va treballar com a director d'una granja col·lectiva ("kolkhoz") i va servir a les tropes frontereres soviètiques i en l'exèrcit soviètic. Va ser l'únic diputat del Consell Suprem de Bielorússia a votar en contra de la dissolució de la Unió Soviètica el 1991.